钦定古今图书集成/方舆汇编/职方典/第1469卷 > 《明一统志》
## 钦定古今图书集成/方舆汇编/职方典/第1469卷 > 《明一统志》

大理卫　在府治南，洪武十七年建。

太和城　在府城南一十五里。南诏徙治太和城，即此。

羊苴咩城　，在南北二关之间。城有九重。南诏异牟寻自太和徙此城。

上关城　在府城北七十里，周围四里，四门。下关城　：在府城南三十里。城南有桥，桥南有壁，周围二里三门。

唐九征铜柱　唐御史九征，遵洱河尾而西见吐蕃，筑城以铁，緪梁漾、濞二水以越点苍征，毁緪夷城，立铜柱而去。柱今失其处矣。

放黑龙于冯河　，在玉局峰顶之南。世传黑龙为患，观音大士请佛敕放之于冯河，使冬春居雪山，夏秋居温汤，寒益寒，热益热，今龙尾关温泉是已。夏至冬至先后数日，雷雨大作，是其往复时也。冯河潭围万步，嵒壁耸峭，奇木交加。潭以板石，皆人力所为者。修饬整整，尘埃不到。潭面清彻，其深莫测，忽有堕叶鸟辄衔去。《汉书》谓云“南郡西北有山。如扶风太乙之状。上有冯河。” 即此。

晒经坡　，在兰峰无为寺之上，广三百步，不生草木，世传唐三藏晒经处。

卓锡泉　在府城北三十五里，喜州大慈寺前。昔有神僧卓锡得泉。

石马井　在府治后，日亭午时，见井中有石如马。

戮魔石　在上羊溪

罗刹洞　，在上羊溪深处，石门圆深，世传观音大士放置罗刹之所。一山耸然，四山围之。以《堪舆家论》谓“牛不出栏。”

般若台　在胜概楼北，有李阳冰“般若台” 三字。仙乐台　，在府城西帝释山。

襟山带海楼　在府城中央，上有谯楼。六月二十五日星回节，城外万炬纵横，烂如星海，大夫登楼观之。

石耳窍　在龙首关南。石有窍，深不可测。土人相传，患耳疾者，以海𧵅纳其中，可愈。史城　，在府城北四十里。隋史万岁巡西洱河，驻此。

“剖碑崖　” ，在洱河东岸。南诏凤伽异欲刻碑国门，于此取材。今碑迹犹存，盖下临万仞之渊，为力至难。

“笔冢　” ，杨黼作八分书，瘗退笔为“冢。”

放光谷　，在芒涌溪深处，名悉达场。四围皆有佛光，或圆或长，五色互异。云“药师道场。”

日本四僧塔　，在龙泉峰北涧之上，逯光古斗南，其二人失其名，皆日本国人，元末迁谪大理，皆能诗善书，卒学佛化去，郡人怜而葬之。念珠树　，在府城北五十里，每穗结实百八枚。昔李贤者寓周城主人，其家妇产难，贤者摘念珠一枚使吞之。珠在儿手中擎出，弃珠之丛，地生珠树。

巨人迹　，一在苍山五台峰，一在洱东青巅山。《地券　》在洱河罗筌寺南赤文岛，有大篆数十字，今莫辨也。

驻跸台　，一在兰峰无为寺龙苑庵，一在赵州遍知寺东北二里，皆元世祖驻驿之地。

碧玗石　在夏云、龙泉二峰涧内，嵌于岩上。旭日初出，碧绿欲滴。

“天风海涛楼　” 一名“浩然阁” ，在城东八里洱水祠前。明嘉靖间，副使姜龙建。

大观楼　在府城西一里许“一塔” 之址。明嘉靖丙午，知府蔡绍建。

定风楼　在三塔风伯祠，佥事彭谨建。

五岳楼　在三塔寺后。李元阳建。

“天镜阁　” ，在洱河东岸。

白崖城　在赵州东南九十里。南诏有十睑，此其一也。《彝语》睑，即州之类。元置千户所。至元间，改建宁县，寻省入州。

铁柱　在赵州南百里白崖。诸葛武侯既擒孟获，回白崖，立铁柱纪功，改益州曰建宁，即其地也。柱岁久剥泐。至唐懿宗咸通间，龙佑那十五世孙张乐，进求思武侯之功，重铸铁柱，合酋长九人祭天于柱侧。是日有鸟五色，集于铁柱，顷之，飞憩蒙舍，酋长习农乐左肩上，众以为异，戒勿惊扰，农乐寝食唯谨。十八日，鸟乃去。众以天命攸属，张乐进求，遂逊位《农乐》。农乐不敢当，众强之，立为兴宗王，是为《蒙南诏》。

诸葛城　在今迷渡。武侯南征，立建宁县，筑城于此。

安东城　，在赵州东二里，李专珠所筑。蒙氏封珠为安东将军，故名。

元世祖故垒　在白崖驿东南七里许，今俗呼其地曰“胡营。”

万人冢　，在赵州西二十五里。唐鲜于仲通及李泌之败，死者二十馀万。阁罗凤曰：“天子致讨，兵士何辜。” 遂敛尸葬之，其冢如山。

凤嬉亭　在赵州治后凤仪山，今移其亭于分司。其州之城郭村庐、土田渠陂，一览而尽。其境内之景，曰“仙洞云扉” 、“银溪珠贯” ，曰《龙池》，曰“石寨” ，皆在指顾之下矣。

海门阁　在赵州治北八里。其可寻之景，则岛屿萦回，颿樯浩淼。

秣驹亭　在赵州治南五里。嘉靖间知州潘大武建。

洱海卫　在云南县治西，洪武二十二年建。力士营　在云南县治南九里，武侯曾驻兵于此。

悬岸阁　在云南县北九顶寺。铁緪悬构，石窍升梯，绝阁摩天，飞甍架空。

宁北城　，在邓川州北三十里。

玉泉亭　在邓川州北三里。温泉出山麓，视他泉较清彻可人。参议杨南金作亭其上。

五盐井课提举司　在浪穹县西北三百里，洪武十六年建。

凤凰台　，在浪穹县北二百步，施望欠诏筑九气台　，在浪穹县治东二里，有台九窍，下有温泉，气从而出。

“白沙井　” 在凤凰台下。

汉废县　在浪穹县南。汉立凤羽县，今名凤羽乡。

龙马洞　，在蒲陀崆之南，深不可测，石壁上马迹见存。

白牛井　在宾川州西北三十里。人见白牛食其旁，忽没入井，深不可测。

涌泉亭　在宾川州西南二十里，地曰“宾居” ，龙祠之左。水清林碧，堪避暑。